
PATVIRTINTA
Anykščių rajono savivaldybės tarybos 
2023 m. vasario 23 d. sprendimu Nr. 1-TS-37


ANYKŠČIŲ RAJONO SAVIVALDYBĖS 2023 M. UŽIMTUMO DIDINIMO PROGRAMA


I SKYRIUS
ĮVADAS 

1. Anykščių rajono savivaldybės 2023 m. užimtumo didinimo programa (toliau – Programa) parengta siekiant spręsti Anykščių rajono savivaldybės (toliau – Savivaldybė) teritorijos gyventojų užimtumo problemas. Programa parengta vadovaujantis Lietuvos Respublikos vietos savivaldos įstatymu, Lietuvos Respublikos užimtumo įstatymu (toliau – Užimtumo įstatymas), Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl užimtumo didinimo programų rengimo ir jų finansavimo tvarkos aprašo patvirtinimo“ (toliau – Aprašas), kitais teisės aktais. 
2. Šioje Programoje numatomas Programos tikslas, būklės analizė, metinis finansavimo planas, Programoje dalyvaujantys subjektai, paslaugų ir priemonių planas, įgyvendinimo etapai, Programos įgyvendinimo priežiūra ir įvertinimas, viešinimas.
3. Programos tikslas – didinti Savivaldybės teritorijos gyventojų užimtumą, kompleksiškai sprendžiant jų integracijos į darbo rinką problemas, atsižvelgiant į individualius asmenų poreikius ir motyvaciją, įsidarbinimą ribojančias aplinkybes, ugdyti gyventojų socialinius ir darbinius įgūdžius, šalinti kliūtis užimtumui ir sudaryti sąlygas integruotis į darbo rinką. 
4. Programa parengta konsultuojantis ir bendradarbiaujant su Užimtumo tarnybos prie Socialinės apsaugos ir darbo ministerijos (toliau – Užimtumo tarnyba) Panevėžio klientų aptarnavimo departamento Anykščių skyriumi (toliau – Panevėžio klientų aptarnavimo departamento Anykščių skyrius), vietos bendruomenių, darbdavių atstovais. 

II SKYRIUS
BŪKLĖS ANALIZĖ

5. Panevėžio klientų aptarnavimo departamento Anykščių skyriaus duomenimis, vidutinis metinis registruotas nedarbas Anykščių rajone 2022 metais siekė 11,7 proc. ir buvo 5,1 procentinio punkto žemesnis nei vidutinis nedarbas 2021 metais (16,8 proc.). Vidutinis metinis nedarbas kitose Utenos apskrities savivaldybėse 2022 m.: Ignalinos r. sav. – 14,3 proc., Molėtų r. sav. – 10,1 proc., Utenos r. sav. – 8,4 proc., Visagino m. sav. – 10,9 proc., Zarasų r. sav. – 13,2 proc. Vyrų vidutinis metinis registruotas nedarbas Anykščių rajone 2022 metais – 11,9 proc., moterų – 11,4 proc., jaunimo iki 29 metų – 6,5 proc., vyresnių kaip 50 metų asmenų – 13,7 proc. 

Registruotas nedarbas  
	
	2022-02-01 
	2023-02-01 
	Pokytis (proc. p.) 

	Bendras 
	13,5% 
	11,3% 
	-2,2 

	Moterų  
	13,1% 
	10,8% 
	-2,3 

	Vyrų 
	13,8% 
	11,8% 
	-2,0 

	Jaunimo iki 29 metų  
	6,7% 
	7,9% 
	+1,2 

	Vyresnių nei 50 metų  
	15,9% 
	12,3% 
	-3,6



	Ilgalaikiai bedarbiai* 
	37,6% 
	21,6% 
	-16,0

	Darbo rinkai besirengiantys asmenys 
	-
	544
	_ 


* - ilgalaikių bedarbių dalis tarp visų registruotų bedarbių

6. 2023 m. vasario 1 d. Panevėžio klientų aptarnavimo departamento Anykščių skyriuje buvo registruoti 1583 bedarbiai (128 asmenimis mažiau nei 2022-01-01 (1711 asmenų)), iš jų – 842 vyrai (53,2 proc.), 741 moteris (46,7 proc.), jaunimo iki 29 m. skaičius – 260 (16,4 proc.), asmenų nuo 50 metų – 633 (43,8 proc.), asmenys nuo 55 metų – 480 (30,3 proc.). Gyvenantys kaimo vietovėse – 927 asmenys (58,6 proc.), ilgalaikiai bedarbiai – 342 (21,6 proc.), darbingo amžiaus neįgaliųjų, kuriems nustatytas 0-55 proc. darbingumo lygis, skaičius – 115 (7,3 proc.), absolventų – 14 (0,9 proc.). Per 2022 metus užregistruoti 2397 bedarbiai, iš jų: 1042 (43,5 proc.) moterys, 1355 (56,5 proc.) vyrai, 1378 (57,5 proc.) gyvenantys kaimo vietovėse, 17 (0,7 proc.) absolventų, 853 (35,6 proc.) neturintys profesinio pasirengimo, 587 (24,5 proc.) jaunuoliai iki 29 m., 844 (35,2 proc.) asmenys nuo 50 m. Šalyje nedarbas siekė 9,2 proc., Utenos apskrityje – 10,3 proc.
7. 2023 m. vasario 1 d. Anykščių skyriuje buvo 544 asmenys, kuriems suteiktas darbo rinkai besirengiančio asmens statusas, nes jų įsidarbinimą riboja bent viena iš šių aplinkybių:
1) stokoja socialinių įgūdžių ir (ar) motyvacijos dirbti;
2) turi prižiūrėti ir (ar) slaugyti šeimos narį ar kartu gyvenantį asmenį;
3) apribotas disponavimas piniginėmis lėšomis, esančiomis kredito įstaigos (įstaigų), mokėjimo ir (ar) elektroninių pinigų įstaigos sąskaitoje (sąskaitose), ir (ar) antstolio, kitų institucijų ar pareigūnų nurodymu priverstinai nurašomos piniginės lėšos skolai apmokėti;
4) neturi galimybių atvykti iš nuolatinės gyvenamosios vietos į darbo vietą;
5) turi priklausomybę nuo alkoholio, narkotinių, psichotropinių ir kitų psichiką veikiančių medžiagų, azartinių žaidimų.
Besirengiančių asmenų pasiskirstymas pagal priežastis, kurias asmenys nurodo kaip pagrindines, ribojančias įsidarbinimą, pateiktas lentelėje.  
	Anykščių skyriuje registruoti besirengiantys darbo rinkai asmenys, iš viso


	Stokoja socialinių įgūdžių ir (ar) motyvacijos dirbti 
	Turi prižiūrėti ir (ar) slaugyti šeimos narį ar kartu gyvenantį asmenį 
	Apribotas disponavimas piniginėmis lėšomis 
	Neturi galimybių atvykti iš nuolatinės gyvenamosios vietos į darbo vietą 
	Turi priklausomybę nuo alkoholio, narkotinių, psichotropinių ir kitų psichiką veikiančių medžiagų, azartinių žaidimų 

	544
	288
	15
	62
	157
	22



III SKYRIUS
METINIS FINANSAVIMO PLANAS 

8. Programa finansuojama iš Lietuvos Respublikos valstybės biudžeto specialiųjų tikslinių dotacijų savivaldybės biudžetui. Programoje numatytų veiklų vykdymui 2023 m. skirta 123 900 Eur iš Lietuvos Respublikos valstybės biudžeto specialiųjų tikslinių dotacijų savivaldybės biudžetui, iš jų – 72 500 Eur planuojama skirti Programoje numatytų terminuotų darbų finansavimui, 46 700 Eur – paslaugoms bei atvejo vadybininko darbo užmokesčiui finansuoti ir 4 700 Eur – administravimui. 
9. Vieno asmens dalyvavimui Programos numatytiems terminuotiems darbams planuojama skirti vidutiniškai 902 Eur per mėnesį. Šią sumą sudaro Darbdaviui, įdarbinusiam pagal darbo sutartį Programoje numatytiems terminuotiems darbams atlikti asmenį, mokamos subsidijos:
9.1. darbo užmokesčiui už įdarbinto asmens faktiškai dirbtą laiką, apskaičiuotą pagal tą mėnesį galiojančią Vyriausybės patvirtintą minimalią mėnesinę algą;
9.2. draudėjo privalomojo valstybinio socialinio draudimo įmokoms;
9.3. piniginei kompensacijai už išmokėtą terminuotus darbus dirbusiam asmeniui kompensaciją už nepanaudotas atostogas, įskaitant draudėjo privalomojo valstybinio socialinio draudimo įmokų sumą;
9.4. ligos išmokai sumokėti už pirmąsias dvi ligos dienas, sutampančias su darbuotojo darbo grafiku. 
10. Darbdavys gali mokėti didesnį, nei nustatytas minimalus darbo užmokestis, atlygį darbuotojui savo lėšomis.
11. Planuojama įdarbinti 13 darbo ieškančių asmenų pagal terminuotų darbų programą. 

IV SKYRIUS
PROGRAMOJE DALYVAUJANTYS SUBJEKTAI 

12. Programoje dalyvaujantys subjektai:  
12.1. Užimtumo įstatymo 48 straipsnio 2 dalyje nurodyti asmenys (toliau – Tikslinės grupės), kurioms numatoma įgyvendinti Aprašo 6.5.2 papunktyje nurodytas priemones (toliau – Priemonės) ir (ar) teikti Aprašo 6.5.1 papunktyje nurodytas paslaugas (toliau – Paslaugos): 
12.1.1. rūpintiniai, kuriems iki pilnametystės buvo nustatyta rūpyba, kol jiems sukaks 25 metai;
12.1.2. nėščios moterys, vaiko motina (įmotė) arba tėvas (įtėvis), vaiko globėjas, rūpintojas ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. pripažintą vaiku invalidu), ir asmenys, prižiūrintys neįgalius šeimos narius, kuriems Neįgalumo ir darbingumo nustatymo tarnybos sprendimu nustatyta nuolatinė slauga ar priežiūra;
12.1.3. grįžę iš laisvės atėmimo vietų, kai laisvės atėmimo laikotarpis buvo ilgesnis kaip 6 (šeši) mėnesiai, jeigu jie kreipiasi į Užimtumo tarnybą ne vėliau kaip per 6 (šešis) mėnesius nuo grįžimo iš laisvės atėmimo vietų;
12.1.4. piniginės socialinės paramos gavėjai;
12.1.5. priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas, jeigu jie kreipiasi į Užimtumo tarnybą ne vėliau kaip per 6 (šešis) mėnesius nuo psichologinės socialinės ir (ar) profesinės reabilitacijos programos baigimo;
12.1.6. prekybos žmonėmis aukos, baigusios psichologinės socialinės ir (ar) profesinės reabilitacijos programas, jeigu jos kreipiasi į Užimtumo tarnybą ne vėliau kaip per 6 (šešis) mėnesius nuo psichologinės socialinės ir (ar) profesinės reabilitacijos programos baigimo;
12.1.7. grįžę į Lietuvą nuolat gyventi politiniai kaliniai ir tremtiniai bei jų šeimų nariai (sutuoktinis, vaikai (įvaikiai) iki 18 metų), jeigu jie kreipiasi į Užimtumo tarnybą ne vėliau kaip per 6 (šešis) mėnesius nuo grįžimo į Lietuvą nuolat gyventi dienos;
12.1.8. turintys pabėgėlio statusą ar kuriems yra suteikta papildoma ar laikinoji apsauga arba turintys teisę gauti laikinąją apsaugą, iki sprendimo dėl laikinosios apsaugos suteikimo (nesuteikimo) priėmimo, tačiau ne ilgiau kaip laikinosios apsaugos laikotarpiu; 
12.1.9. asmenys, patiriantys socialinę riziką; 
12.1.10. vyresni kaip 40 (keturiasdešimt) metų;
12.1.11. darbo rinkai besirengiantys asmenys. 
12.2. Priemonių koordinatorius.
12.3. Atvejo vadybininkas.
12.4. Atvejo komanda, sudaroma iš savivaldybės institucijų, Užimtumo tarnybos, Paslaugų ir (ar) priemonių teikėjų atstovų ir kitų asmenų. 
12.5. Anykščių rajono savivaldybės administracija (toliau – Savivaldybės administracija). 
12.6. Panevėžio klientų aptarnavimo departamento Anykščių skyrius. 
12.7. NVO ir kitos savivaldybės institucijos, įstaigos ir (ar) organizacijos, galinčios suteikti / teikiančios Paslaugas. 

V SKYRIUS
PASLAUGŲ IR PRIEMONIŲ PLANAS

13. Programos įgyvendinimo laikotarpis – Anykščių rajono savivaldybės tarybai patvirtinus Programą iki 2023 m. gruodžio 31 d. 
14. Programoje numatytai Tikslinei grupei bus organizuojami terminuoti darbai, kurių įgyvendinimo laikotarpis – nuo 2023 m. balandžio 3 d. iki 2023 m. gruodžio 15 d.
15. Minimali terminuotų darbų trukmė – 3 (trys) mėnesiai, maksimali – 6 (šeši) mėnesiai.
16. Per Programos 14 punkte numatytą laikotarpį terminuotus darbus dirbs apie 13 darbo ieškančių asmenų. 
17. Terminuotus darbus galės organizuoti Anykščių rajono savivaldybės teritorijoje veiklą vykdančios nevyriausybinės organizacijos (toliau – Darbdaviai). Darbdaviai turi atitikti Lietuvos Respublikos užimtumo įstatymo 1 straipsnio 2 dalies 4 punkte nurodytą reikalavimą būti registruotiems Lietuvos Respublikos juridinių asmenų registre. 
18. Darbdaviai, vykdysiantys terminuotus darbus, pasibaigus Programoje numatytoms veikloms, turės įdarbinti asmenis savo lėšomis papildomai 1 (vienam) mėnesiui, jei asmuo dirbo pagal Programą 3–4 mėn., ir 2 mėnesiams, jei asmuo dirbo 5–6 mėn.
19. Kaimiškose teritorijose veikiančioms nevyriausybinėms organizacijoms, tenkinančioms vietos bendruomenės poreikius, 18 punkte numatytas įsipareigojimas netaikomas. 
20. Jei Darbdavys neįvykdys Programos 18 punkte numatytos sąlygos, privalės grąžinti visas jam programos įgyvendinimo metu skirtas lėšas.
21. Asmenis, įdarbinamus pagal terminuotas darbo sutartis, atrenka Panevėžio klientų aptarnavimo departamento Anykščių skyrius kartu su Anykščių rajono savivaldybės administracijos Socialinės paramos skyriumi (toliau – Socialinės paramos skyrius). 
22. Darbo rinkai besirengiantiems asmenims ir pagal poreikį Užimtumo įstatymo 48 straipsnio 2 dalies 1–10 punkte nurodytiems asmenims numatomos teikti šios paslaugos: 
22.1. socialinės paslaugos, nurodytos Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“;
22.2. priklausomybių konsultanto konsultacijos;
22.3. psichologo konsultacijos;
22.4. lydimosios pagalbos paslaugos;
22.5. finansinio raštingumo mokymai; 
22.6. teisinės paslaugos;
22.7. pavežėjimo paslaugos; 
22.8. asmens sveikatos priežiūros ir kitos paslaugos pagal poreikį. 

VI SKYRIUS
PROGRAMOS ĮGYVENDINIMO ETAPAI 

23. Programos įgyvendinimo etapai:
23.1. Tikslinės grupės siuntimas dalyvauti Programoje: Savivaldybės administracijos ir (ar) NVO darbuotojai, seniūnijos, kurioje gyvena asmuo, seniūnas, šeimos atvejo vadybininkai, socialiniai darbuotojai, nustatę, kad asmeniui tikslinga dalyvauti Programoje, nukreipia jį į Panevėžio klientų aptarnavimo departamento Anykščių skyrių arba skyrius, pats nustatęs, kad asmeniui tikslinga dalyvauti Programoje, su asmeniu sudaro individualaus užimtumo veiklos planą, kaip numatyta Darbo rinkos paslaugų teikimo sąlygų ir tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. liepos 21 d. įsakymu Nr. A1-394 „Dėl Darbo rinkos paslaugų teikimo sąlygų ir tvarkos aprašo patvirtinimo“, 34 punkte, kuriame numato dalyvavimą Programoje ir siunčia Užimtumo įstatymo 48 straipsnio 2 dalies 1−10 punktuose nurodytus asmenis pas priemonių koordinatorių, o darbo rinkai besirengiančius asmenis – pas atvejo vadybininką;
23.2. Atvejo vadybininkas atlieka darbo rinkai besirengiančių asmenų, o esant poreikiui, – kitų Užimtumo įstatymo 48 straipsnio 2 dalies 1−10 punktuose nurodytų asmenų poreikių ir galimybių įvertinimą pagal:
23.2.1. Užimtumo tarnybos pateiktą informaciją apie asmens įsidarbinimą ribojančias aplinkybes, darbo paiešką, teiktas ir teikiamas paslaugas, taikytas ir taikomas priemones bei kitą darbo ieškančio asmens kortelėje esančią informaciją;
23.2.2. Socialinės paramos skyriaus informaciją apie asmeniui teiktą piniginę socialinę paramą ir socialines paslaugas;
23.2.3. informaciją apie asmens dalyvavimą NVO vykdytuose ir kituose projektuose, skirtuose socialinę atskirtį patiriantiems nedirbantiems asmenims;
23.2.4. kitą asmens pateiktą informaciją, susijusią su galimybėmis ir kliūtimis jam integruotis į darbo rinką;
23.3. Atvejo komandos ir atvejo vadybininko veiksmai, parenkant Paslaugas darbo rinkai besirengiančiam asmeniui, o esant poreikiui, kitiems Užimtumo įstatymo 48 straipsnio 2 dalies 1−10 punktuose nurodytiems asmenims:
23.3.1. atvejo vadybininkas, atlikęs asmens poreikių ir galimybių įvertinimą, organizuoja atvejo komandos susitikimą, kuriame apibūdina šio asmens situaciją (aptaria surinktą informaciją ir prieitas išvadas, atlikus pirminį asmens vertinimą, jo poreikių ir galimybių įvertinimą);
23.3.2. atvejo komanda, išanalizavusi asmens situaciją, pateikia atvejo vadybininkui pasiūlymus dėl Paslaugų parinkimo, jų apimties, teikimo eiliškumo;
23.3.3. atsižvelgęs į pasiūlymus, atvejo vadybininkas parenka reikalingas Paslaugas;
23.4. Susitarimo parengimas ir pasirašymas: atvejo vadybininkas parengia ir su asmeniu pasirašo susitarimą, kuriame nurodomas jo tikslas, atvejo vadybininko ir asmens teisės bei pareigos, numatomos teikti Paslaugos, jų apimtis, Paslaugų teikėjai, Paslaugų teikimo eiliškumas ir tvarka;
23.5. Susitarimo įgyvendinimas:
23.5.1. atvejo vadybininkas koordinuoja susitarimo įgyvendinimą, rengia jo pakeitimo ir nutraukimo projektus bei renka informaciją apie asmens pasiektus rezultatus dalyvaujant užimtumo didinimo programoje;
23.5.2. pasirašius susitarimą, atvejo vadybininkas, iki pradedant teikti Paslaugas, suorganizuoja asmens susitikimą (-us) su vykdant susitarimą numatytų teikti Paslaugų ar Priemonių teikėjais;
23.5.3. atvejo vadybininkas, gavęs informaciją, kad susitarimas nevykdomas jame nustatyta tvarka, ir siekdamas nustatyti, ar asmuo jau pasirengęs darbo rinkai, teikia siūlymą atvejo komandai dėl asmens įvertinimo;
23.5.4. atvejo komanda, gavusi Aprašo 23.5.3 papunktyje nurodytą informaciją, vertina  asmens pasirengimą darbo rinkai ir susitarimo pakeitimo ar nutraukimo tikslingumą:
23.5.4.1. atvejo komandai įvertinus, kad  asmuo yra pasirengęs darbo rinkai, susitarimas yra nutraukiamas;
23.5.4.2. atvejo komandai įvertinus, kad asmuo vis dar yra nepasirengęs darbo rinkai, nustatomos susitarimo nevykdymo priežastys, poreikis ir galimybė keisti pagal susitarimą teikiamas Paslaugas, jų apimtį, teikimo eiliškumą, ar poreikis asmenims dalyvauti Priemonėse, susitarimas pakeičiamas ar nutraukiamas.
23.6. Priemonių koordinatoriaus veiksmai:
23.6.1. vertina Užimtumo įstatymo 48 straipsnio 2 dalies 1−10 punktuose nurodytų asmenų galimybes dalyvauti Priemonėse pagal paties asmens ir (ar) Užimtumo tarnybos pateiktą informaciją;
23.6.2. parenka Priemones Užimtumo įstatymo 48 straipsnio 2 dalies 1−10 punktuose nurodytiems asmenims, jeigu nustatoma, kad jie yra pasirengę ir gali dalyvauti Priemonėse, bei darbo rinkai besirengiantiems asmenims, jeigu atvejo komanda po Paslaugų teikimo nustato poreikį dalyvauti Priemonėse;
23.6.3. siunčia Užimtumo įstatymo 48 straipsnio 2 dalies 1−10 punktuose nurodytus asmenis pas atvejo vadybininką, jeigu nustatoma, kad jie nėra pasirengę dalyvauti Priemonėse ir šiems asmenims būtų tikslinga teikti Paslaugas.

VII SKYRIUS
PROGRAMOS ĮGYVENDINIMO PRIEŽIŪRA IR ĮVERTINIMAS

24. Programos įgyvendinimo priežiūrą vykdo Savivaldybės administracijos direktorius ar jo įgalioti asmenys.
25. Pasibaigus kalendoriniams metams, ne vėliau kaip iki kitų metų sausio 31 d. Socialinės paramos skyrius parengia Programos įvertinimą, kuriame nurodoma:
25.1. informacija apie praėjusių metų Programos įgyvendinimą:
25.1.1. Programoje dalyvavusių asmenų skaičius;
25.1.2. kokios Paslaugos ir kokiam asmenų skaičiui buvo suteiktos;
25.1.3. kokios Paslaugos teiktos savivaldybės lėšomis ir kokios įsigytos iš kitų paslaugų teikėjų;
25.1.4. darbdavių, dalyvavusių organizuojant Priemones, skaičius ir sąrašas (juridinio asmens pavadinimas arba fizinio asmens vardas ir pavardė);
25.1.5. įgyvendintos Priemonės ir jose dalyvavusių asmenų skaičius;
25.1.6. darbo rinkai besirengiančių asmenų, po Paslaugų ir Priemonių gavimo tapusių bedarbiais ir pasirengusių darbo rinkai, skaičius;
25.2. vertinimo kriterijai, kuriais siekiama įvertinti, ar efektyviai teikiamos Paslaugos ir įgyvendinamos Priemonės:
25.2.1. pasibaigus Programai per 6 mėnesius dirbo arba vykdė savarankišką veiklą asmenų dalis iš Programų dalyvių skaičiaus, procentai;
25.2.2. pasibaigus Programai po 6 mėnesių dirbo arba vykdė savarankišką veiklą asmenų dalis iš Programos dalyvių skaičiaus, procentai;
25.2.3. kiek papildomai lėšų Programos įgyvendinimui buvo skirta ir panaudota iš savivaldybės biudžeto lėšų ir / ar kitų finansavimo šaltinių.

VIII SKYRIUS
VIEŠINIMAS

26. Programa ir jos įgyvendinimo metu pasiekti rezultatai bei Programai skirtų lėšų panaudojimas viešinami Savivaldybės interneto svetainėje www.anyksciai.lt. 

